Vuê e finìs la edizion 2014 dal Salon internazionâl dal Libri di Turin. Ancje chest an li dal Lingotto, cun dut che no je stade nissune iniziative fate diretamentri di Lidrîs e Butui (al è sucedût l’an passât, ma la nestre associazion e finive dîs agns di ativitât e soredut e veve une publicazion di presentâ), si à rivât a cjatâ un pôc di Friûl. Al è ce che al sucedût, par esempli, sabide ai 10 di Mai, cuant che e je stade fate la premiazion dal concors leterari InediTo – premio Colline di Torino.
Il prin premi te sezion pe poesie al è stât dât a un dai autôrs furlan plui interessants, Maurizio Mattiuzza, za esponent dal grup poetic dai Trastolons e di cuasit vincj agns incà autôr di viers e di tescj biei di lei e plens di significât, par furlan, par talian o tal dialet de Valsugana.
In chest câs Mattiuzza al à vinçût cuntune selezion di dîs composizions ineditis par talian, che a varessin di jessi il cûr di une racuelte di une trentine di poesiis, cul titul coletîf di “La donna del chiosco sul Po”. Chestis lirichis a son stadis une vore preseadis de bande de Jurie dal concors, che il so president al è il poete Davide Randoni, e in graciis dal premi a varessin di vignî publicadis dentri dal an.
I viers di Mattiuzza a contin cun fuarce e cun origjinalitât une societât e soredut une gjenerazion cence ponts di riferiment, “perdida en el siglo”, cemût che al cjantave Manu Chao, involuçade intune amnesie totâl e assolude, tra siums sfantâts, fabrichis sieradis, diasporis, migrazions e storiis individuâls che a deventin paradigmatichis cence pierdi specificitât e personalitât.
Une conferme de sô poesie narative e evocative, sute, minimaliste e in chel stes visionarie, che si pues leile e preseâle za tes ricueltis “La cjase sul ôr”, “L’inutile necessitâ(t)” e “Gli alberi di argan” o ben scoltâle tal cd cun Lino Straulino “Tiere nere”.
Il sucès di Mattiuzza nol è il prin di un furlan tal premio InediTo. Cuatri agns fa lu veve vinçût ancje Antonella Sbuelz Carignani.
fur_Latn fur_Latn fur_Latn fur_Latn fur_Latn fur_Latn